OpenLLM-France/wikimedia huggingface dataset:
# Nitza Metzger-Szmuk

Nitza Metzger-Szmuk (Tel-Aviv, 1945) és una arquitecta israeliana, guanyadora del premi EMET en arquitectura pel seu treball en documentació i preservació de la ciutat Blanca de Tel-Aviv. També va rebre el Premi Rokach en 2001.

## Educació

Va completar els seus estudis d'arquitectura a la Universitat de Florència en 1978. Després de graduar-se va treballar en una empresa arquitectònica a Florència que es dedica a la conservació d'edificis històrics.

## Treball en arquitectura i preservació

Al seu retorn a Israel en 1989, Metzger-Szmuk va treballar en la Fundació de Tel-Aviv per al desenvolupament d'un estudi arquitectònic dels edificis d'estil internacional de la ciutat. L'estudi va servir de base per al pla de preservació de la ciutat i per al seu primer llibre, Dwelling on the Dunes que va ser publicat en 1994 i ha estat publicat en hebreu, anglés i francés.
Metzger-Szmuk va passar a formar part de l'equip de conservació del municipi de Tel-Aviv-Jaffa en 1990 i ho va liderar fins a 2002. Va ser una de les principals responsables del nomenament de la Ciutat Blanca com a Patrimoni de la Humanitat per la UNESCO en 2003.
En 2003 va obrir un estudi d'arquitectura especialitzat en preservació.

## Carrera acadèmica

En 2005 va entrar en el Technion com a membre de facultat. En 2006 va ser nomenada professora associada. En 2013 va encapçalar el programa de grau en arquitectura amb especialització en preservació.

## Premis

* 2006 - Premi EMET en la categoria: Cultura i Art, Camp: Arquitectura, per la seua contribució a l'hora de promoure la conservació a Israel;
* 2001 - Premi Rokach en Arquitectura;
* Certificat de reconeixement per l'Associació d'arquitectes i planificadors urbans israelians per les seues contribucions professionals en el camp de la conservació.

## Exposicions

Metzger-Szmuk ha sigut comissaria de l'exposició The White City-Tel Aviv's Modern Movement (La Ciutat Blanca-el moviment Modern de Tel-Aviv). L'exposició es va realitzar primer al Museu d'Art de Tel-Aviv en 2004. Des d'aleshores ha viatjat a Canadà, Suïssa, Itàlia, Àustria, Bèlgica i Alemanya.

## Publicacions

* 1945-, Metsger-Samoḳ, Nitsah,. Des maisons sur le sable : Tel-Aviv, mouvement moderne et esprit Bauhaus = Dwelling on the dunes : Tel Aviv, modern movement and Bauhaus ideals. París: Eclat, 2004. ISBN 9782841620777.

## Referències

* ↑ «Nitza Metzger Szmuk». Arxivat de l'original el 2016-05-06. [Consulta: 28 octubre 2017].
* ↑ «Civa - Civa Bien ! Actu et humour Belge» (en francès). Arxivat de l'original el 2009-04-22. [Consulta: 28 octubre 2017].
* ↑ «INM - Institut für Neue Medien». [Consulta: 28 octubre 2017].

## Enllaços externs

* Premi EMET 2006 Arxivat 2011-07-26 a Wayback Machine.
* Llista de ganadors del Premi Rokach Arxivat 2007-12-17 a Wayback Machine.
# Casa Trepadús

La Casa Trepadús era una masia de l'enclavament d'Enrens i Trepadús, de l'antic terme ribagorçà d'Espluga de Serra, pertanyent actualment al municipi de Tremp.
Està situat a la part sud-occidental de l'enclavament d'Enrens i Trepadús, dalt del Tossal de Trepadús, un turó visible des de molt lluny, per exemple des del costat de ponent del pantà d'Escales, a la zona de la Mare de Déu de Rocamora. El Tossal de Trepadús queda envoltat per profunds torrents llevat del lloc per on es comunica amb la zona d'Enrens. A llevant i migdia discorre el barranc de Palomera, i a ponent, el barranc de Trepadús.
La Casa de Trepadús és molt amunt al vessant sud-occidental del Tossal de Trepadús. Té annexa l'església de la la Santíssima Trinitat, que atenia el servei religiós d'aquest enclavament quan fou quadra (edat mitjana) i després municipi autònom, en el primer terç del segle xix. Actualment la casa i l'església són en ruïnes.
Aquesta casa havia format part de les pertinences del monestir de Santa Maria de Lavaix, que hi tenia una petita comunitat de monjos. La mateixa església servia de cementiri a la comunitat, per manca de cementiri extern.
# Lleteresa de camp

La lleteresa de camp, lletrera de camp o croca (Euphorbia segetalis) és una espècie de planta de la família euphorbiaceae, plantes conegudes en català generalment com a "lletereses". És una planta arqueòfita, típica de la vegetació del Mediterrani.

## Descripció

És una planta herbàcia de color verd. Creix només fins a una alçada d'entre 10 i 40 cm essent una de les lletereses més petites. La tija és glabra i recta. Les fulles tenen forma oval i són llargues i estretes.
La inflorescència té moltes fulles amb les bràctees molt amples. Els nectaris de la lleteresa de camp són de color verd groguenca.
Els fruits són una càpsula llisa i les llavors estan solcades transversalment. La lleteresa de camp floreix tot l'any però la major part de la floració es dona a la primavera. Com moltes lletereses, les fulles conserven llur color verd malgrat la sequera.

## Hàbitat

Aquesta planta viu als camps de conreu, les vinyes, olivets, erms, marges de camins, sembrats i pradells anuals. És una planta ruderal i molt resistent, que pot viure en zones allunyades del freàtic.
El nom "lleteresa de camp" prové del fet que aquesta planteta és típica dels camps i fruiterars de secà, a on es considera una mala herba. Es pot confondre amb facilitat amb una altra lleteresa, la Euphorbia medicaginea que viu als mateixos indrets, i de la que només es pot diferenciar per la textura de les llavors. Mentre que Euphorbia segetalis té les llavors solcades, E. medicaginea les té rugoses.

## Toxicitat

Com altres plantes similars del gènere eufòrbia la lleteresa de camp produeix una resina blanca o làtex molt tòxica. Coneguda vulgarment com a "llet" s'utilitzava antigament com a metzina, com a laxant, com a antisèptic i per tractar verrugues a l'herboristeria tradicional.

## Subespècies

* Euphorbia segetalis L. ssp. segetalis, planta anual (teròfita).
* Euphorbia segetalis L, ssp. pinea, Hayek. Lletera de garroferal, planta perenne (camèfita).

## Vegeu també

* Lleterola de camp, espècie similar
* Eufòrbia
* Lletereses

## Referències

* ↑ «Espècies d'habitats allunyades del freàtic». Arxivat de l'original el 2011-07-10. [Consulta: 9 març 2009].
* ↑ Herbari Virtual - UIB
* ↑ Lletereses
# Molí fariner de Prats

El Molí fariner de Prats és una obra de Torrebesses (Segrià) inclosa a l'Inventari del Patrimoni Arquitectònic de Catalunya.

## Descripció

Restes d'un molí fariner en mal estat de conservació. Es conserva la petita obertura d'arc de mig punt adovellat per on entrava la canal d'aigua des de la bassa, ara coberta de vegetació. També es conserva un pou de reduïdes dimensions, així com l'interior del molí, un espai amb volta ogival.

## Referències

* ↑ «Molí fariner de Prats». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 12 juliol 2021].
# Collada Ampla del Càvet

La Collada Ampla del Càvet és una collada situada a 1.544,9 metres d'altitud en el terme municipal de Conca de Dalt (antic terme de Toralla i Serradell), al Pallars Jussà, a l'àmbit del poble de Serradell.
Es troba a la carena de la Serra de Sant Salvador, a ponent del Tossal del Càvet. Més a llevant hi ha la Collada Estreta del Càvet. D'aquesta collada davalla cap al sud la Coma Engaliu i cap al nord el barranc de Pla Mià.

## Enllaços externs

* Institut Cartogràfic de Catalunya
# Vettisfossen

Vettisfossen és una de les cascades més altes de Noruega, i la 284ª més alta del món. Està situada a la serralada de Jotunheimen, dins l'Àrea de protecció del paisatge d'Utladalen, al municipi d'Årdal, comtat de Sogn og Fjordane, Noruega. La cascada té una sola caiguda de 275 metres.
Vettisfossen és la cascada més alta en caiguda lliure a Europa i a Noruega, que consti d'una sola caiguda, que sigui totalment lliure de caure, ja que no està regulada i flueix amb un volum considerable.

## Referències

* ↑ institutt, NRK og Meteorologisk «Weather forecast for Vettisfossen» (en anglès). yr.no. Arxivat de l'original el 2012-10-09 [Consulta: 21 gener 2017].
* ↑ «Vettisfossen – Store norske leksikon» (en noruec). Store norske leksikon.

## Enllaços externs

* Vettisfossen World Waterfall Database
# Oyndarfjørður

Oyndarfjørður [ˈɔindaɹˌfjøːɹʊɹ] és un poble de l'illa d'Eyturoy, a les illes Fèroe. Forma part del municipi de Runavík. L'1 de gener del 2021 tenia 134 habitants.
El nom del poble prové del nom masculí Oyvindur (Eyvindur en islandès). Les primeres fonts escrites que esmenten la localitat daten de principis del segle XIV (aquestes mateixes fonts indiquen que el poble encara és molt més antic, probablement de l'època vikinga). Oyndarfjørður va ser un lloc força aïllat fins que no es va construir, el 1965, la carretera que el comunica amb el sud i, així amb la resta de l'illa. Dels anys 1918 al 2005 Oyndarfjørður va formar un municipi propi.
L'església és de construcció típica feroesa, de fusta i sostre d'herba, i data del 1838. El retaule és obra del pintor danès C.W. Eckersberg (1783-1853).
A la platja d'Oyndarfjørður hi ha les famoses Rinkusteinar (roques oscil·lants), dues grans roques que es mouen amb les ones del mar. Aquesta curiositat es pot visualitzar gràcies a una cadena que hi ha clavada a la pedra i que arriba fins a la riba, d'aquesta manera s'observa com es va tibant i afluixant.

## Referències

* ↑ «Statistical Database» (en feroès). Arxivat de l'original el 2020-07-06. [Consulta: 19 agost 2021]. «Base de dades estadística de les Illes Fèroe»
* ↑ «Bygdir, sum megu roknast at vera eldri enn frá um ár 1200» (en feroès). Heimabeiti. Arxivat de l'original el 2015-07-15. [Consulta: 1r novembre 2019].
* ↑ «Oyndarfjørður» (en feroès). Fólkakirkjan (Església de les Illès Fèroe). [Consulta: 1r novembre 2019].
* ↑ «Oyndarfjørður Kirkja» (en danès). Danske Kirkja. Arxivat de l'original el 2020-03-09. [Consulta: 2 novembre 2019].
* ↑ «Rinkusteinar» (en anglès). Atlas Obscura. [Consulta: 1r novembre 2019].

## Vegeu també

* Llista de municipis de les Illes Fèroe.

## Enllaços externs

* Web de l'Ajuntament de Runavík.
# Nitzan Haroz

Nitzan Har Haroz és un trombonista israelià. És el trombó principal de l'Orquestra de Filadèlfia, després d'haver estat en aquest càrrec des de 1995 fins a 2012, i es va incorporar de nou a l'orquestra el 2014.

## Carrera

Haroz va néixer a Israel. La seva mare, Adina Haroz, és arpista professional.
Va ser el trombonista principal de la Filharmònica de Los Angeles del 2012 al 2014. Del 1993 al 1995, va ser el trombonista principal adjunt de la Filharmònica de Nova York, i va ser trombonista principal de l'"Orquestra Simfònica d'Israel Rishon LeZion" i l'Orquestra Simfònica de Juilliard, on va assistir a l'escola. També va tocar el trombó a l'Orquestra de les Forces de Defensa d'Israel i a l'Orquestra Simfònica de Jerusalem. Haroz ha ensenyat al Curtis Institute of Music des de 1998 i també ensenya a la Universitat de Temple.
Haroz va estudiar a la Juilliard School com a alumne de Joseph Alessi. Va estrenar Blue Winter per a trombó i orquestra de Roland Pöntinen el 2014.
Haroz també actua com a músic de jazz i com a trombonista de concert en els seus recitals en solitari i de cambra.

## Referències

* ↑ https://www.philorch.org/404/?aspxerrorpath=/about/musicians/nitzan-haroz#/2011-09-23%5BEnllaç+no+actiu%5D.
* 1 2 https://www.jewishexponent.com/article/12693/
* ↑ https://www.curtis.edu/resources/uploads/embeds/file/Faculty/Haroz,%20Nitzan.pdf/Overtones%5BEnllaç+no+actiu%5D, 2005.
* ↑ https://www.philorch.org/about-us/meet-your-orchestra www.philorch.org. Retrieved 2020-05-19.
* ↑ https://philadelphiaweekly.com/sections/city-paper Philadelphia City Paper, March 20, 1997.
* ↑ https://eu.app.com//Asbury%5BEnllaç+no+actiu%5D Park Press, July 13, 2008.
# Chalon-sur-Saône

Chalon-sur-Saône és un municipi francès, situat al departament de Saona i Loira i a la regió de Borgonya - Franc Comtat. L'any 2018 tenia 44.810 habitants.
Situat a la Bresse, a la vora del riu Saona, és un municipi de predomini industrial, té indústria alimentària, tèxtil, siderúrgica, mecànica i química. Compta amb un mercat de vins i un port fluvial important.

## Fills il·lustres

* Joseph Touchemoulin (1727-1801), violinista i compositor.

## Història

L'any 354 dC l'emperador romà Constanci II va estacionar el 7è Exèrcit romà a Chalon (llavors anomenat Cabyllona) per a una invasió contra els reis germans, Gundomar i Vadomari dels Alamans. Tanmateix, no havent rebut subministraments, les tropes romanes es van revoltar i van ser pacificades pel gran camarlenc Eusebi amb diners. A l'Antiguitat tardana, la ciutat havia minvat tant que una muralla al seu voltant envoltava quinze hectàrees.
Saquejada pels vàndals i per Àtila l'any 451. Va ser la capital del regne de Borgonya a partir del segle vi, i fou ocupada pels àrabs l'any 732. Al segle ix va esdevenir la capital del comtat de Chalon, el qual fou cedit pel comte Joan I al duc de Borgonya l'any 1267.

## Referències

* ↑ «Chalon-sur-Saône». Gran Enciclopedia Catalana. [Consulta: 10 juliol 2022].
* ↑ DK Eyewitness Travel Guide: France (en anglès). Dorling Kindersley Limited, 2014-04-01, p. 333. ISBN 978-1-4093-5135-1.
* ↑ musée), Gérard Coulon (conservateur de. Les Gallo-Romains: vivre, travailler, croire, se distraire : 52 av. J.-C.-486 apr. J.-C. (en francès). Errance, 2006, p. 21. ISBN 978-2-87772-331-2.
* ↑ Van Dam, Raymond. Merovingian Gaul and the Frankish conquests. 1. Cambridge: Cambridge University Press, 2005, p. 193–231. DOI 10.1017/chol9780521362917.010. ISBN 978-1-139-05393-8.
# Lisard Gonzàlez i Termens

Lisard Gonzàlez Termens (Barcelona, 26 d'agost del 1971) és un exjugador de bàsquet català de la dècada de 1990.

## Història

Lisard Gonzàlez tenia una altura d'1,99 metres i jugava en la posició d'aler. Format a les categories inferiors del FC Barcelona, va jugar tres temporades al primer equip del conjunt català, amb el qual va guanyar una Lliga ACB, una Copa del Rei i fou dos cops subcampió de la Copa d'Europa. La seva època daurada la va viure al Bàsquet Manresa, on va jugar cinc temporades, i va tornar a guanyar la Lliga ACB l'any 1996 i una altra Copa del Rei. Després va jugar a diferents clubs, entre ells els portuguesos del SL Benfica i el CAB Madeira. Va ser internacional amb la selecció espanyola cadet i júnior, amb la qual va aconseguir la medalla de bronze al campionat d'Europa Júnior de 1990.

## Trajectòria esportiva

* FC Barcelona: 1989-1992
* Argal Huesca: 1992-1993
* Gran Canària: 1993-1994
* TDK Manresa: 1994-1999
* Tau Vitòria: 1999
* SL Benfica Lisboa (Portugal): 2000
* Badajoz Caja Rural: 2000-2001
* Ulla Oil Rosalía: 2001-2002
* CAB Madeira (Portugal): 2002-2004

## Palmarès

* 2 Lligues ACB: (1989-90 i 1997-98)
* 2 Copes del Rei: (1990-91 i 1995-96)
* Medalla de Bronze al campionat d'Europa Júnior de Groningen 1990
* 2 vegades subcampió de la Copa d'Europa: (1989-90 i 1990-91)

## Referències

* ↑ «El Cassanenc es mostra superior i supera el Ripollet». Diari de Girona, 21-04-2008. [Consulta: 12 febrer 2023].
* ↑ «Lisard González, al Benfica hasta final de campaña» (en castellà). mundo deportivo, 03-01-2000 [Consulta: 12 febrer 2023].
* ↑ Gozalbo, Àlex. «Vint-i-cinc anys de la gesta del TDK Manresa que ningú va saber predir». Ara, 25-02-2021. [Consulta: 12 febrer 2023].
# Milcíades el Vell

Milcíades el Vell (en llatí Miltiades, en grec antic Μιλτιάδης) fill de Cípsel, va ser un home de considerable distinció a Atenes en temps dels pisistràtides i membre d'una família noble atenenca d'immensa fortuna, els Filaides.
Les tribus tràcies a la zona del Quersonès traci (ara la península de Gal·lípoli), pressionades pels absintis, van demanar consell a l'oracle de Delfos, que els va dir que havien d'admetre una colònia que hauria de ser dirigida pel primer home que entrés al temple darrere d'ells. Segons la llegenda aquest home va ser Milcíades que es va encarregar de dirigir la colònia de la que en va ser tirà. Es diu que es va oposar al tirà Pisístrat, cosa que explicaria la veritable causa per la qual va deixar Atenes, al voltant de l'any 550 aC. La colònia era semi-independent d'Atenes Milcíades la va governar fins a la seva mort. Va fortificar la península, construint una muralla per defensar-la de les incursions de nadius hostils.
El van fer presoner en una guerra contra Làmpsac però va sortir en llibertat a petició de Cresos de Lídia. Va morir al voltant del 524 aC sense deixar fills i la tirania va passar a Estesàgores, fill del seu germanastre Cimó. Se li van dedicar sacrificis i jocs després de mort, segons diu Heròdot. Tant Corneli Nepot com Pausànias el confonen amb el seu nebot Milcíades el Jove.

## Referències

* ↑ 1.Miltiades a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 1087
# Colibrí inca bronzat

El colibrí inca bronzat (Coeligena coeligena) és una espècie d'ocell de la família dels troquílids (Trochilidae) que habita des del nord de Veneçuela fins al sud-est de Bolívia.

## Referències

* ↑ Comissió dels Noms dels Ocells en Català. Diccionari dels ocells del món: Ocells no passeriformes. Fundació Barcelona Zoo; Institut Català d'Ornitologia; TERMCAT, Centre de Terminologia
# WWE SmackDown vs. Raw 2010

WWE SmackDown vs. Raw 2009 és un videojoc basat en la lluita lliure professional de la World Wrestling Entertainment (WWE) que va ser desenvolupat per Yuke's i publicat per THQ. WWE SvR 2010 està disponible en les plataformes de PlayStation 2, PlayStation 3, PlayStation Portable (PSP), Wii, Nintendo DS i Xbox 360. La seva data de llançament va ser el dia 23 d'octubre del 2009, a Austràlia pel dia anterior i Amèrica del Nord pel dia 20 del mateix mes.
Aquest és l'onzè videojoc de la saga WWE SmackDown i el successor de WWE SmackDown vs. Raw 2009.

## Roster

El joc té més de 60 superestrelles entre lluitadors, dives i llegendes. Aquesta és la seva plantilla.
Raw: Batista, Big Show, Carlito, Chavo Guerrero, Cody Rhodes, Evan Bourne, Festus, Jack Swagger, John Cena, Kofi Kingston, Mark Henry, MVP, Primo, Randy Orton, Santino Marella, Shawn Michaels, Ted DiBiase, Jr., The Brian Kendrick, The Miz, Triple H, Beth Phoenix, Gail Kim, Kelly Kelly, Mickie James i Maryse.
SmackDown!: CM Punk, Chris Jericho, Edge, Dolph Ziggler, Finlay, John Morrison, Jesse, Kane, JTG, Mike Knox, Matt Hardy, Rey Mysterio, R-Truth, The Great Khali, Shad, Eve, Undertaker, Melina Pérez, Maria, Natalya i Michelle McCool.
ECW: Christian, Ezekiel Jackson, Goldust, Shelton Benjamin, Tommy Dreamer, Vladimir Kozlov, William Regal, Brie Bella i Nikki Bella.
Altres: JBL, Mr. Kennedy, Umaga i Jeff Hardy.
Llegendes: Stone Cold i The Rock.

## Escenari

Els escenaris on es pot disputar combats són els següents:
| SmackDown RAW ECW Superstars¹ Summerslam 2008 Unforgiven 2008 No Mercy 2008 Armageddon 2008 Royal Rumble 2009 | No Way Out 2009 WrestleMania XXV Backlash 2009 Judgment Day 2009 Night of Champions 2008 The Bash 2009 Saturday Night's Main Event¹ Extreme Rules 2009 | Cyber Sunday 2008 Survivor Series 2008 |
¹ S'hauran de desbloquejar abans.

## Referències

* ↑ «WWE® SmackDown® vs. Raw® 2010». THQ, 2009. [Consulta: 5 setembre 2009].
* ↑ «WWE SmackDown vs. Raw 2010 Explosion». IGN, 22-08-2009. Arxivat de l'original el 2012-10-06. [Consulta: 5 setembre 2009].

## Enllaços externs

* WWE SmackDown vs. RAW 2010 a THQ (anglès)
* WWE SmackDown vs. Raw 2010 a Facebook (anglès)
# Oyo

«Oyo» té aquests significats:
* Estat d'Oyo, estat federat de Nigèria
* Regne d'Oyo o Imperi d'Oyo, antic regne natiu de Nigèria
* Oyo (ciutat de Nigèria)
* Oyo (Congo), ciutat de la regió de Cuvette, a la república del Congo
* Riu Oyo, riu del sud de Java a Indonèsia
# Nòrax

Nòrax fou fill d'Hermes i d'Eritea, filla de Geríon. Va conduir una colònia d'ibers a l'illa de Sardenya, on va fundar la ciutat de Nora, actualment en runes i, bona part, submergida en la mar.

## Bibliografia

* Diccionario Universal de Mitologia o de la Fábula. Tom II (1838)
# François Fédier

François Fédier (Asnières-sur-Seine, 19 de desembre de 1935 - 15è districte de París, 28 d'abril de 2021) fou un filòsof francès.
Deixeble de Jean Beaufret -introductor del pensament de Martin Heidegger a França-, des de l'any 1958 s'implicà en l'anàlisi, la interpretació i la traducció de l'obra d'aquest filòsof. A més de publicar-ne les traduccions, també va escriure assaigs sobre el seu pensament. En destaquen Interprétations (1985), Heidegger: anatomie d'un scandale (1988), Regarder voir (1995), Martin Heidegger: le temps, le monde (2005), L'art en liberté: Aristote, Baudelaire, Proust, Flaubert, Cézanne, Kant, Matisse, Heidegger (2006), Entendre Heidegger et autres exercices d'écoute (2008). També va traduir diversos poemes i textos de Friedrich Hölderlin. El 2017 publicà `Voz del amigo y otros ensayos en torno a Heidegger´.

## Referències

* ↑ Montserrat i Molas, Josep «François Fédier». Gran Enciclopèdia Catalana (GEC). Barcelona: Grup Enciclopèdia Catalana [Consulta: 25 octubre 2020].
* ↑ Rodríguez M., Juan «François Fédier, el amigo de Heidegger». Economía y Negocios, 27-08-2017 [Consulta: 30 octubre 2020].
* ↑ «Reciente edición de Voz del amigo y otros ensayos en torno a Heidegger de François Fédier». Asociación Chilena de Filosofía - ACHIF, 11-08-2017. [Consulta: 1r novembre 2020].
# Panasqueiraïta

La panasqueiraïta és un mineral de la classe dels fosfats, que pertany al grup de la tilasita. Rep el nom de la seva localitat tipus.

## Característiques

La panasqueiraïta és un fosfat de fórmula química CaMg(PO₄)(OH,F). Va ser aprovada com a espècie vàlida per l'Associació Mineralògica Internacional l'any 1978, i la primera publicació data del 1981. Cristal·litza en el sistema monoclínic. La seva duresa a l'escala de Mohs és 5. És un mineral molt rar; sent la majoria de mostres triplites o altres fosfats visualment similars.
Segons la classificació de Nickel-Strunz, la panasqueiraïta pertany a «08.BH: Fosfats, etc. amb anions addicionals, sense H₂O, amb cations de mida mitjana i gran, (OH, etc.):RO₄ = 1:1» juntament amb els següents minerals: thadeuïta, durangita, isokita, lacroixita, maxwellita, tilasita, drugmanita, bjarebyita, cirrolita, kulanita, penikisita, perloffita, johntomaïta, bertossaïta, palermoïta, carminita, sewardita, adelita, arsendescloizita, austinita, cobaltaustinita, conicalcita, duftita, gabrielsonita, nickelaustinita, tangeïta, gottlobita, hermannroseïta, čechita, descloizita, mottramita, pirobelonita, bayldonita, vesignieïta, paganoïta, jagowerita, carlgieseckeïta-(Nd), attakolita i leningradita.

## Formació i jaciments

Va ser descoberta a la mina Panasqueira, situada a la localitat de Panasqueira, a Covilhã, dins el districte de Castelo Branco (Portugal). Es tracta de l'únic indret de tot el planeta on ha estat descrita aquesta espècie mineral.

## Referències

* ↑ «Panasqueiraite» (en anglès). Mindat. [Consulta: 16 maig 2019].
# Oktiabrski (Kutaís)

Oktiabrski - Октябрьский (rus) és un possiólok del krai de Krasnodar, a Rússia. Es troba al riu Mokri-Sepsil, tributari del Xkeliuk, afluent de l'Aptxas, que alhora és afluent del riu Kuban. És a 11 km al sud-est de Goriatxi Kliutx i a 56 km al sud-est de Krasnodar. Pertany al possiólok de Kutaís.
# Mona de nit de ventre gris

La mona de nit de ventre gris (Aotus lemurinus) és una petita espècie de micos del Nou Món, de la família dels aòtids. És originària de les selves tropicals i subtropicals de Sud-amèrica i Meso-amèrica. És una espècie vulnerable a causa de la caça, la captura per utilitzar-la en estudis farmacèutics i la destrucció de l'hàbitat.